व्यापार की दुनिया में अभी सबसे बड़ा नाम संन्यासी बाबा रामदेव का है। महर्षि पतंजलि के योग दर्शन के सहारे अपना पूरा व्यवसाय खड़ा कर लेने में जो महारत बाबा रामदेव ने हासिल कर ली है, वह सफलता अब तक किसी अन्य संतों को नहीं मिल पाई। हाल के एक सर्वेक्षण में उन्हें व्यापार क्षेत्र की शीर्ष हस्तियों में गिना गया है। योगगुरु का पतंजलि आयुर्वेद का आटा नेस्ले और यूनीलीवर जैसी बहुराष्ट्रीय कंपनियों को चुनौती दे रही हैं वहीं दवाओं का उनका कारोबार भी योग के आधार पर ही फल-फूल रहा है। वैसे इन धर्म पुरोहितों के लिए भारत में व्यापार करने का सबसे आसान और सटीक साधन योग बना हुआ है। तमाम भारतीय गुरु योग को धंधा बनाते रहे हैं। इस योग की आड़ में दवाओं के विशाल कारोबार का अवसर मिल जाता है। हाल में योग को कारोबार के उच्चतर स्तर तक पहुंचाने में बाबा रामदेव नाम सफलता से लिया जा सकता है। हजारों की फीस ले कर योगासन कराने से ले कर अपनी कंपनी पतंजलि आयुर्वेद के माध्यम से स्वास्थ्यवर्धक दवाओं के साथ ही खान-पान की समस्त वस्तुओं के उत्पादन और विपणन में बाबा ने बहुराष्ट्रीय कंपनियों को मात दे दी है। इस काम में जाहिर है योग और धर्म से उन्हें काफी मदद मिली है।